黄庭坚
溪上吟
短生无长期，聊暇日婆娑。
出门望高丘，拱木漫春萝。
试为省鬼录，不饮死者多。
安能如南山，千岁保不磨。
在世崇名节，飘如赴烛蛾。
及汝知悔时，万事蓬一窠。
青掅陵陂麦，妍暖亦已花。
长烟淡平川，轻风不为波。
无人按律吕，好鸟自和歌。
杖藜山中归，牛羊在坡陀。
本自无廊庙，正尔乐涧阿。
念昔扬子云，刻意师孟轲。
狂夫移九鼎，深巷考四科。
亦有好事人，时能载酒过。
无疑举尔酒，定知我为何。